b"\n_START_ARTICLE_\nMagle\xc3\xa5s\n_START_PARAGRAPH_\nMagle\xc3\xa5s er et tidligere landsted i H\xc3\xb8sterk\xc3\xb8b, i n\xc3\xa6rheden af Birker\xc3\xb8d, i Nordsj\xc3\xa6lland. Hovedbygningen er omgivet af ca. 80 dekar privat park, og st\xc3\xb8der direkte op til Rude Skov. Der er ogs\xc3\xa5 stald og forvalterbolig p\xc3\xa5 ejendommen._NEWLINE_Ejendommen er beliggende i et mor\xc3\xa6nelandskab med sm\xc3\xa5sj\xc3\xb8er og tunneldale. Omr\xc3\xa5dets h\xc3\xb8jeste punkt er Maglebjerg (91 m.o.h.). Her ligger Magle\xc3\xa5s. Hovedbygningen blev bygget i 1910 for forretningsmanden Aage Westenholz (1859\xe2\x80\x931935), der bl.a. var onkel til Karen Blixen og medejer og styreformand for Karen Coffee Company Ltd. Hovedbygningen blev tegnet af Westenholz' svoger, arkitekt Torben Grut i en nybarok stil med 50 v\xc3\xa6relser, og Grut tegnede ogs\xc3\xa5 den lange staldbygning. I 1942 blev Magle\xc3\xa5s k\xc3\xb8bt af pavelig kammerherre og greve Christopher Tostrup Paus, som havde solgt sit gods Herresta i Sverige i 1938 og som d\xc3\xb8de i 1943. Magle\xc3\xa5s blev derefter overtaget af Thorleif Paus, der solgte ejendommen til den katolske kirke i Danmark (Ansgarstiftelsen) i 1945. Derefter blev ejendommen brugt som folkeh\xc3\xb8jskole i flere \xc3\xa5r. I 1974 blev Magle\xc3\xa5s taget i brug som kursus- og konferencecenter for den katolske kirke i Danmark."